als_Latn dik_Latn sag_Latn
Papunësia arrin në 18%
Shkalla e papunësisë në tremujorin e katërt 2014 u rrit në 18%, nga 17.4% që kishte qënë në tremujorin e tretë.
Sipas të dhënave nga Instituti i Statistikave, shkalla e papunësisë për popullsinë në moshë pune arriti nivelin më të lartë që nga tremujori i parë i vitit 2014. Janë mbi 227 mijë shqiptarë që kërkojnë punë në mënyrë aktive, por që nuk kanë mundur të punësohen.
Papunësia u rrit pas dy tremujorësh radhazi në rënie dhe ndërkohë që ekonomia duket në një proces gradual të përmirësimit në treguesit kryesorë. Megjithatë, rritja e papunësisë konfirmon edhe njëherë brishtësinë dhe pasigurinë e rrugës së rimëkëmbjes së ekonomisë dhe tregut të punës.
Mesatarisht për të gjithë vitin 2014, papunësia rezultoi rreth 17.9%, ndërsa për vitin 2013 kishte qënë mesatarisht 16.4%. Një plagë ekonomike dhe shoqërore ngelet papunësia shumë e lartë në radhët e të rinjve. Sipas Instat, papunësia për grupmoshën nga 15 deri në 29 vjeç arriti në 33.9%, niveli më i lartë në të paktën tre vitet e fundit.
Papunësia e të rinjve ka përmasa shumë të mëdha sidomos ndër meshkujt, me 36.5%. Nga ana tjetër, kjo grupmoshë ka edhe një përqindje të ulët të pjesëmarrjes në forcën e punës, me 44.2%.
Përveç nxënësve dhe studentëve, jashtë forcës së punës janë edhe një numër i konsiderueshëm i të papunëve të dekurajuar, që nuk kanë besim se do të arrijnë të gjejnë një punë. Sipas Instat, mbi 9% e popullsisë nga 15 deri në 29 vjeç janë të papunë të dekurajuar.
als_Latn als_Latn als_Latn als_Latn als_Latn als_Latn als_Latn